KOMISIJOS ĮGYVENDINIMO SPRENDIMAS (ES) 2022/174

2022 m. vasario 8 d.

kuriuo ribotam laikotarpiui nustatoma, kad pagrindinėms sandorio šalims Jungtinėje Didžiosios Britanijos ir Šiaurės Airijos Karalystėje taikoma reguliavimo sistema yra lygiavertė pagal Europos Parlamento ir Tarybos reglamentą (ES) Nr. 648/2012

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2012 m. liepos 4 d. Europos Parlamento ir Tarybos reglamentą (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų (1), ypač į jo 25 straipsnio 6 dalį,

kadangi:

(1) 2017 m. kovo 29 d. Jungtinė Didžiosios Britanijos ir Šiaurės Airijos Karalystė (toliau – Jungtinė Karalystė) pranešė apie savo ketinimą išstoti iš Sąjungos pagal Europos Sąjungos sutarties 50 straipsnį. 2019 m. spalio 17 d. Sąjunga ir Jungtinė Karalystė pasiekė susitarimą dėl Susitarimo dėl išstojimo (2), apimantį persvarstytą Protokolą dėl Airijos ir Šiaurės Airijos ir peržiūrėtą Politinę deklaraciją (3). Pagal tą susitarimą ir po to, kai jį ratifikavo Jungtinės Karalystės Bendruomenių Rūmai, priėmė Europos Parlamentas ir sudarė Taryba, 2020 m. vasario 1 d. Jungtinė Karalystė tapo trečiąja šalimi, o Sąjungos teisė Jungtinei Karalystei ir jos teritorijoje nebetaikoma nuo 2020 m. gruodžio 31 d.;

(2) centrinė tarpuskaita didina rinkos skaidrumą, mažina kredito riziką ir plintančio neigiamo poveikio riziką, jei vienas ar daugiau pagrindinės sandorio šalies (PSŠ) dalyvių nevykdytų savo įsipareigojimų. Todėl tokių paslaugų teikimas yra būtinas finansiniam stabilumui apsaugoti. Be to, finansinės priemonės, kurių tarpuskaitą atlieka PSŠ, taip pat yra labai svarbios finansų tarpininkams ir jų klientams, pvz., siekiant apsidrausti nuo palūkanų normų rizikos, ir tai gali turėti padarinių Sąjungos realiajai ekonomikai;

(3) Tarptautinių atsiskaitymų banko duomenimis, 2020 m. gruodžio 31 d. neapmokėta nominalioji ne biržos išvestinių finansinių priemonių suma pasaulio mastu sudarė maždaug 477 trln. EUR, iš jų palūkanų normų išvestinės finansinės priemonės sudarė maždaug 80 %, o užsienio valiutos išvestinės finansinės priemonės – beveik 17 %. Daugiau kaip 30 % visų ne biržos išvestinių finansinių priemonių yra išreikštos eurais ir kitomis Sąjungos valiutomis. Ne biržos išvestinių finansinių priemonių tarpuskaitos, kurią atlieka pagrindinės sandorio šalys, rinka yra labai koncentruota, ypač eurais išreikštų ne biržos palūkanų normų išvestinių finansinių priemonių tarpuskaitos, kurią atlieka pagrindinės sandorio šalys, rinka; daugiau kaip 90 % šių priemonių tarpuskaitą atlieka viena bendra Jungtinėje Karalystėje įsteigta PSŠ (JK PSŠ);

(4) Atsižvelgiant į tai, kai tokios didelės apimties Sąjungos valiutomis išreikštų finansinių sandorių tarpuskaitą atlieka JK PSŠ, Jungtinės Karalystės išstojimas iš vidaus rinkos ir susijusios Sąjungos reguliavimo, priežiūros ir vykdymo užtikrinimo sistemos finansų sektoriuje Sąjungos ir valstybių narių institucijoms sukėlė didelių sunkumų išsaugant finansinį stabilumą;

(5) siekdama pašalinti galimą riziką finansiniam stabilumui, kuri galėtų kilti dėl staigaus JK PSŠ išvestinių finansinių priemonių tarpuskaitos paslaugų teikimo Sąjungos tarpuskaitos nariams ir klientams sutrikdymo, 2020 m. rugsėjo 21 d. Komisija priėmė Įgyvendinimo sprendimą (ES) 2020/1308 (4). Tame sprendime nustatyta, kad JK pagrindinėms sandorio šalims taikoma reguliavimo sistema laikoma lygiaverte Reglamente (ES) Nr. 648/2012 nustatytiems reikalavimams. Tas sprendimas taikomas tik ribotą laikotarpį ir nustoja galioti 2022 m. birželio 30 d.;

(6) Jungtinės Karalystės išstojimo iš Sąjungos poveikis aptartas keliuose Komisijos komunikatuose Europos Parlamentui, Tarybai ir Europos Centriniam Bankui, įskaitant Komunikatą dėl atvirumo, tvirtumo ir atsparumo didinimo (5). Tame komunikate būta aiškaus lūkesčio, kad Sąjungos tarpuskaitos nariai JK PSŠ atžvilgiu mažintų savo pozicijas ir priklausomybę nuo JK PSŠ, kurios yra sisteminės svarbos Sąjungai, visų pirma eurais ir kitomis Sąjungos valiutomis išreikštas ne biržos išvestinių finansinių priemonių pozicijas;

(7) remdamasi tuo komunikatu, 2021 m. pradžioje Komisija įsteigė darbo grupę galimybių ir iššūkių, susijusių su išvestinių finansinių priemonių tarpuskaitos perdavimu iš Jungtinės Karalystės Sąjungai, klausimams spręsti. Darbo grupė daugiausia dėmesio skyrė tam, kaip sumažinti pernelyg didelę Sąjungos priklausomybę nuo Jungtinėje Karalystėje įsteigtų pagrindinių sandorio šalių teikiamų tarpuskaitos paslaugų, nustatyti galimas kliūtis, trukdančias sumažinti JK PSŠ pozicijas, rasti būdų tokioms kliūtims įveikti ir paskatas perkelti tarpuskaitos paslaugas Sąjungoje įsteigtoms pagrindinėms sandorio šalims;

(8) darbo grupės diskusijose padaryta išvada, kad kai kurių sandorių, kurių tarpuskaitą atlieka JK PSŠ, tarpuskaita šiuo metu paprasčiausiai negali būti atlikta kitur ir kad reikės įvairių priemonių, siekiant artimiausiais metais plėtoti pačios Sąjungos tarpuskaitos pajėgumus ir mažinti Sąjungos rinkos dalyvių pernelyg dideles pozicijas sisteminės svarbos JK pagrindinių sandorio šalių atžvilgiu. Atsižvelgiant į šias diskusijas, Įgyvendinimo sprendimo (ES) 2020/1308 galiojimas baigiasi per anksti, kad Sąjungos tarpuskaitos pajėgumai būtų pakankamai išplėtoti. Kadangi to sprendimo priėmimo pagrindas, t. y. išvengti galimos rizikos finansiniam stabilumui staiga sutrikus Sąjungos tarpuskaitos narių prieigai prie JK PSŠ, nepasikeitė, būtina priimti šį sprendimą, kuriuo ribotam laikotarpiui pratęsiamas pripažinimas, kad pagrindinėms sandorio šalims Jungtinėje Karalystėje taikoma reguliavimo sistema yra lygiavertė Reglamentu (ES) Nr. 648/2012 nustatytai sistemai;

(9) pagal Reglamento (ES) Nr. 648/2012 25 straipsnio 6 dalį nustatant, ar trečiosios šalies teisinė ir priežiūros tvarka, taikoma joje leidimą gavusioms PSŠ, yra lygiavertė tame reglamente nustatytai tvarkai, reikia įvykdyti tris sąlygas;

(10) pirma, trečiosios šalies teisine ir priežiūros tvarka turi būti užtikrinta, kad PSŠ toje trečiojoje šalyje atitiktų teisiškai privalomus reikalavimus, kurie yra lygiaverčiai Reglamento (ES) Nr. 648/2012 IV antraštinėje dalyje nustatytiems reikalavimams. Jungtinė Karalystė nuo Jungtinės Karalystės išstojimo iš Sąjungos dienos (6) į savo vidaus teisę įtraukė atitinkamas Reglamento (ES) Nr. 648/2012 nuostatas, todėl Jungtinės Karalystės vidaus teisė gali būti laikoma lygiaverte Reglamento (ES) Nr. 648/2012 IV antraštinėje dalyje nustatytiems reikalavimams.

(11) antra, trečiosios šalies teisine ir priežiūros tvarka turi būti užtikrinta, kad toje trečiojoje šalyje įsteigtoms PSŠ būtų nuolat taikoma veiksminga priežiūra ir užtikrinamas reikalavimų vykdymas. Iki 2020 m. gruodžio 31 d. JK PSŠ priežiūrą vykdė Anglijos bankas, kaip nustatyta Jungtinės Karalystės vidaus teisėje pagal Reglamentą (ES) Nr. 648/2012 (7). Po šio termino, Reglamento (ES) Nr. 648/2012 nuostatas įtraukus į Jungtinės Karalystės vidaus teisę, Anglijos bankas ir toliau lieka atsakingas už PSŠ priežiūrą ir jokių svarbių tos priežiūros pokyčių nenumatyta;

(12) trečia, trečiosios šalies teisinėje sistemoje privalo būti numatyta veiksminga lygiavertė sistema, pagal kurią pripažįstamos pagal toje trečiojoje šalyje galiojančius teisinius režimus leidimus gavusios PSŠ. Jungtinė Karalystė įtraukė pagrindinius Reglamento (ES) Nr. 648/2012 25 straipsnyje nustatytos lygiavertiškumo sistemos elementus į Jungtinės Karalystės vidaus teisę. Tačiau Jungtinė Karalystė nustatė laikinojo pripažinimo tvarką, pagal kurią pagrindiniai Reglamento (ES) Nr. 648/2012 pakeitimai sustabdomi bent trejų metų laikotarpiui. Ta laikinojo pripažinimo tvarka Anglijos bankui taip pat suteikiami plataus masto įgaliojimai savo nuožiūra panaikinti laikinąjį pripažinimą, o tai sukuria teisinį netikrumą pagal šią tvarką pripažintoms PSŠ. Nepaisant šio netikrumo, trečioji sąlyga šiuo metu gali būti laikoma įvykdyta;

(13) Kadangi laikoma, kad šios trys sąlygos yra įvykdytos, Jungtinės Karalystės teisinė ir priežiūros tvarka, taikoma JK pagrindinėms sandorio šalims, jau įsteigtoms ir gavusioms veiklos leidimus 2020 m. gruodžio 31 d., turėtų būti laikoma lygiaverte Reglamente (ES) Nr. 648/2012 nustatytiems reikalavimams;

(14) šis sprendimas grindžiamas šiuo metu Komisijos turima informacija apie teisinę ir priežiūros tvarką, taikomą JK pagrindinėms sandorio šalims. Ta tvarka turėtų būti laikoma lygiaverte tik tiek, kiek išlaikomi ir taikomi pagrindinėms sandorio šalims Jungtinėje Karalystėje taikytini vidaus teisės reikalavimai bei užtikrinamas jų vykdymas. Lygiavertiškumo pripažinimas gali būti išlaikytas tik tuo atveju, jei būsimi Jungtinės Karalystės reguliavimo ir priežiūros sistemos pakeitimai neturės neigiamo poveikio lygiavertiškumui reguliavimo ar priežiūros požiūriu ir dėl jų JK PSŠ ir Sąjungoje įsteigtoms pagrindinėms sandorio šalims (Sąjungos PSŠ) nebus sudarytos nevienodos sąlygos arba nekils rizika Sąjungos finansiniam stabilumui. Kadangi Komisija gali bet kuriuo metu iš dalies pakeisti, sustabdyti, peržiūrėti arba atšaukti šį sprendimą, ypač jei įvyksta pokyčių, kurie turi įtakos lygiavertiškumo nustatymui, būtina sąlyga, kad iki šio sprendimo galiojimo pabaigos būtų išlaikytas lygiavertiškumo pripažinimas – Europos vertybinių popierių ir rinkų institucija (ESMA) ir Anglijos bankas turi veiksmingai keistis informacija ir koordinuoti priežiūros veiklą;

(15) kad ESMA ir Anglijos bankas galėtų keistis informacija, reikia sudaryti visapusiškus ir veiksmingus bendradarbiavimo susitarimus pagal Reglamento (ES) Nr. 648/2012 25 straipsnio 7 dalį. Tais bendradarbiavimo susitarimais turi būti užtikrinta galimybė aktyviai dalytis visa svarbia informacija su Reglamento (ES) Nr. 648/2012 25 straipsnio 3 dalyje nurodytomis institucijomis, įskaitant ECB ir kitus Europos centrinių bankų sistemos narius, siekiant konsultuotis su tomis institucijomis dėl pripažinto JK PSŠ statuso arba kai ta informacija būtina toms institucijoms, kad jos galėtų vykdyti priežiūros užduotis;

(16) pagal Reglamento (ES) Nr. 648/2012 25 straipsnio 7 dalį sudarytais bendradarbiavimo susitarimais turi būti užtikrinta, kad ESMA turėtų galimybę nuolat nedelsiant gauti visą informaciją, įskaitant informaciją, kuria remiantis galima įvertinti bet kokią reikšmingą riziką, kurią tiesiogiai ar netiesiogiai Sąjungai ar jos valstybėms narėms kelia JK PSŠ. Bendradarbiavimo susitarimuose turi būti nustatyti mechanizmai ir procedūros, skirti operatyviai keistis informacija apie JK PSŠ tarpuskaitos veiklą, susijusią su finansinėmis priemonėmis, išreikštomis Sąjungos valiutomis, prekybos vietomis, tarpuskaitos dalyviais, taip pat Sąjungos kredito įstaigų ir investicinių įmonių patronuojamosiomis įmonėmis; apie sąveikos susitarimus su kitomis PSŠ; apie nuosavus išteklius; apie įsipareigojimų neįvykdymo fondų sudėtį ir kalibravimą, apie garantines įmokas, likvidžius išteklius ir užtikrinimo priemonių portfelius, įskaitant vertės sumažinimo kalibravimą, ir apie testavimą nepalankiausiomis sąlygomis. Juose taip pat turi būti nustatyti mechanizmai ir procedūros, skirti operatyviai pranešti apie bet kokius pakeitimus, darančius poveikį JK PSŠ arba Jungtinės Karalystės teisinei ir priežiūros tvarkai, taikomai JK PSŠ, ir operatyviai pranešti ESMA apie pokyčius, susijusius su JK PSŠ, kurie galėtų daryti poveikį Sąjungos pinigų politikai. Anglijos bankas pagal 25 straipsnio 7 dalį taip pat turi glaudžiai bendradarbiauti su Sąjungos institucijomis. Visų pirma svarbu, kad ESMA ir atsakingos Jungtinės Karalystės valdžios institucijos būtų sudariusios veiksmingus bendradarbiavimo susitarimus dėl jų priežiūros veiklos koordinavimo, visų pirma įskaitant procedūras, skirtas reaguoti į kritines situacijas, susijusias su pripažintomis JK PSŠ, kurios turi arba gali turėti neigiamą poveikį Sąjungos rinkos likvidumui arba finansų sistemos stabilumui;

(17) Jungtinės Karalystės valdžios institucijos turėtų informuoti Sąjungą apie visus Jungtinės Karalystės reguliavimo ar priežiūros sistemos pakeitimus, turinčius įtakos tarpuskaitos paslaugų teikimui Jungtinėje Karalystėje. Komisija, bendradarbiaudama su ESMA, stebės bet kokius teisinės ir priežiūros tvarkos pakeitimus, turinčius įtakos tarpuskaitos paslaugų teikimui Jungtinėje Karalystėje, rinkos pokyčius, taip pat priežiūros institucijų bendradarbiavimo veiksmingumą, įskaitant operatyvų ESMA ir Anglijos banko keitimąsi informacija. Komisija bet kada gali atlikti peržiūrą, kai dėl atitinkamų pokyčių būtina iš naujo įvertinti šiuo sprendimu nustatytą lygiavertiškumą, įskaitant atvejus, kai Jungtinės Karalystės valdžios institucijos veiksmingai nebendradarbiauja, neleidžia veiksmingai įvertinti rizikos, kurią JK PSŠ kelia Sąjungai ar jos valstybėms narėms, arba kai JK PSŠ ar Anglijos banko veiksmais skatinama nederama ir nesąžininga konkurencija;

(18) dėl dabartinės pernelyg didelės Sąjungos tarpuskaitos narių priklausomybės nuo JK PSŠ teikiamų paslaugų vis dar kyla rizika Sąjungos finansiniam stabilumui ir jos pinigų politikos poveikiui ir vykdymui, ypač esant nepalankiausioms sąlygoms. Tai patvirtinta 2021 m. gruodžio mėn. ESMA atliktu vertinimu (8). Tame vertinime nustatyta, kad trys JK pagrindinių sandorio šalių teikiamos tarpuskaitos paslaugos yra didelės sisteminės svarbos Sąjungai arba vienai ar kelioms valstybėms narėms. Nors tame vertinime padaryta išvada, kad šiuo metu tų tarpuskaitos paslaugų pripažinimo nutraukimo išlaidos viršytų naudą, vis dėlto nustatyta didelė rizika ir pažeidžiamumas, susiję su nuolatiniu tų tarpuskaitos paslaugų pripažinimu, visų pirma esant nepalankiausioms sąlygoms rinkoje;

(19) todėl, kaip pabrėžta Komunikate dėl atvirumo, tvirtumo ir atsparumo didinimo (9), turėtų būti toliau mažinamos JK PSŠ, kurios yra sisteminės svarbos Sąjungai, pozicijos, visų pirma ne biržos išvestinių finansinių priemonių pozicijos, išreikštos eurais ir kitomis Sąjungos valiutomis;

(20) todėl šio sprendimo galiojimo trukmė turėtų suteikti pakankamai laiko Sąjungos PSŠ tarpuskaitos pajėgumams plėtoti, išnagrinėti būdus, kaip padidinti tų PSŠ likvidumą ir išplėsti Sąjungos infrastruktūrų siūlomų tarpuskaitos sprendimų įvairovę, be kita ko, priimant reguliavimo priemones, kuriomis palengvinamas tas procesas, kad būtų sudarytos sąlygos gerokai sumažinti Sąjungos tarpuskaitos narių pozicijas JK PSŠ atžvilgiu. Šiuo sprendimu taip pat turėtų būti suteikta pakankamai laiko peržiūrėti Sąjungos pagrindinių sandorio šalių priežiūros sistemą. Todėl tikslinga, kad šis sprendimas nustotų galioti praėjus 3 metams nuo jo taikymo pradžios dienos.

(21) šis sprendimas turėtų įsigalioti skubos tvarka, prieš baigiantis galioti Įgyvendinimo sprendimui (ES) 2020/1308, kad būtų užtikrintas teisinis tikrumas Sąjungoje įsteigtiems tarpuskaitos nariams ir prekybos vietoms. Siekiant išvengti bet kokių trikdžių ESMA pripažįstant JK PSŠ, jis turėtų būti taikomas nuo kitos dienos po to, kai nustoja galioti Įgyvendinimo sprendimas (ES) 2020/1308;

(22) šiame sprendime numatytos priemonės atitinka Europos vertybinių popierių komiteto nuomonę,

PRIĖMĖ ŠĮ SPRENDIMĄ:

1 straipsnis Taikant Reglamento (ES) Nr. 648/2012 25 straipsnį, Jungtinės Didžiosios Britanijos ir Šiaurės Airijos Karalystės teisinė ir priežiūros tvarka, taikoma pagrindinėms sandorio šalims, jau įsteigtoms ir gavusioms veiklos leidimus Jungtinėje Didžiosios Britanijos ir Šiaurės Airijos Karalystėje 2020 m. gruodžio 31 d., yra laikoma lygiaverte Reglamente (ES) Nr. 648/2012 nustatytiems reikalavimams.

2 straipsnis Šis sprendimas įsigalioja kitą dieną po jo paskelbimo Europos Sąjungos oficialiajame leidinyje. Jis taikomas nuo 2022 m. liepos 1 d. Jis nustoja galioti 2025 m. birželio 30 d.

Priimta Briuselyje 2022 m. vasario 8 d. Komisijos vardu Pirmininkė Ursula VON DER LEYEN

(1) OL L 201, 2012 7 27, p. 1.

(2) Susitarimas dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (OL C 384I, 2019 11 12, p. 1).

(3) Politinė deklaracija, kuria nustatomi Europos Sąjungos ir Jungtinės Karalystės būsimų santykių pagrindiniai principai (OL C 384I, 2019 11 12, p. 178).

(4) 2020 m. rugsėjo 21 d. Komisijos įgyvendinimo sprendimas (ES) 2020/1308, kuriuo ribotam laikotarpiui nustatoma, kad pagrindinėms sandorio šalims Jungtinėje Didžiosios Britanijos ir Šiaurės Airijos Karalystėje taikoma reguliavimo sistema yra lygiavertė pagal Europos Parlamento ir Tarybos reglamentą (ES) Nr. 648/2012 (OL L 306, 2020 9 21, p. 1).

(5) 2017 m. gegužės 4 d. Komisijos komunikatas Europos Parlamentui, Tarybai ir Europos Centriniam Bankui dėl reagavimo į ypač svarbių finansų rinkos infrastruktūrų problemas ir tolesnio kapitalo rinkų sąjungos plėtojimo (COM(2017) 225 final), 2018 m. liepos 19 d. Komisijos komunikatas Europos Parlamentui, Europos Vadovų Tarybai, Tarybai, Europos Centriniam Bankui, Europos ekonomikos ir socialinių reikalų komitetui, Regionų komitetui ir Europos investicijų bankui dėl pasirengimo Jungtinės Karalystės išstojimui iš Europos Sąjungos 2019 m. kovo 30 d. (COM(2018) 556 final) ir 2018 m. lapkričio 13 d. Komisijos komunikatas Europos Parlamentui, Europos Vadovų Tarybai, Tarybai, Europos Centriniam Bankui, Europos ekonomikos ir socialinių reikalų komitetui, Regionų komitetui ir Europos investicijų bankui „Pasirengimas Jungtinės Karalystės išstojimui iš Europos Sąjungos 2019 m. kovo 30 d. Veiksmų planas nenumatytiems atvejams“ (COM(2018) 880 final), 2021 m. sausio 19 d. Komisijos komunikatas Europos Parlamentui, Tarybai, Europos Centriniam Bankui, Europos ekonomikos ir socialinių reikalų komitetui ir Regionų Komitetui „Europos ekonomikos ir finansų sistemos atvirumo, tvirtumo ir atsparumo didinimas“ (COM(2021) 32 final).

(6) Pasibaigus pereinamajam laikotarpiui, Jungtinės Karalystės tarpuskaitos paslaugų reguliavimo ir priežiūros sistema bus nustatyta keliuose Jungtinės Karalystės teisės aktuose. Tai apima, be kita ko, 2018 m. (išstojimo) iš Europos Sąjungos aktą, 2020 m. (išstojimo iš ES) reglamentus dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų (pakeitimą ir kt. ir pereinamojo laikotarpio nuostatą), 2020 m. Finansinių paslaugų reglamentus (susijusius pakeitimus) ir 2019 m. (išstojimo iš ES) reglamentus dėl finansinių paslaugų sutarčių (pereinamojo laikotarpio ir apsaugos nuostatą);

(7) The Financial Services and Markets Act 2000 (Over the Counter Derivatives, Central Counterparties and Trade Repositories) Regulations 2013 (2000 m. Finansinių paslaugų ir rinkų įstatymo (Ne biržos išvestinės finansinės priemonės, pagrindinės sandorio šalys ir sandorių duomenų saugyklos) 2013 m. reglamentai), 5 dalis.

(8) ESMA, Vertinimo ataskaita pagal ERIR 25 straipsnio 2c dalį, https://www.esma.europa.eu/press-news/esma-news/esma-publishes-results-its-assessment-systemically-important-uk-central.

(9) 2021 m. sausio 19 d. Komisijos komunikatas Europos Parlamentui, Tarybai, Europos Centriniam Bankui, Europos ekonomikos ir socialinių reikalų komitetui ir Regionų Komitetui „Europos ekonomikos ir finansų sistemos atvirumo, tvirtumo ir atsparumo didinimas“ (COM(2021) 32 final).